CELEX: 32010L0005
Language: sk
Date: 2010-02-08 00:00:00
Title: Smernica Komisie 2010/5/EÚ z  8. februára 2010 , ktorou sa mení a dopĺňa smernica Európskeho parlamentu a Rady 98/8/ES s cieľom zaradiť akrylaldehyd ako aktívnu látku do prílohy I k uvedenej smernici (Text s významom pre EHP)

9.2.2010   
            
            
               SK
            
            
               Úradný vestník Európskej únie
            
            
               L 36/24
            
         SMERNICA KOMISIE 2010/5/EÚ
   z 8. februára 2010,
   ktorou sa mení a dopĺňa smernica Európskeho parlamentu a Rady 98/8/ES s cieľom zaradiť akrylaldehyd ako aktívnu látku do prílohy I k uvedenej smernici
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 11 ods. 4,
   keďže:
   
               (1)
            
            
               Spojené kráľovstvo dostalo 18. augusta 2006 v súlade s článkom 11 ods. 1 smernice 98/8/ES žiadosť od spoločnosti Baker Petrolite o zaradenie aktívnej látky akrylaldehyd do prílohy I k uvedenej smernici na použitie vo výrobkoch typu 12, prostriedkoch proti hlienu, definovaných v prílohe V k smernici 98/8/ES. V čase uvedenom v článku 34 ods. 1 smernice 98/8/ES nebol akrylaldehyd na trhu ako aktívna látka žiadneho biocídneho výrobku.
            
         
               (2)
            
            
               Po vykonaní hodnotenia Spojené kráľovstvo predložilo Komisii 16. marca 2009 svoju správu spolu s odporúčaním.
            
         
               (3)
            
            
               Správu preskúmali členské štáty a Komisia v rámci Stáleho výboru pre biocídne výrobky 17. septembra 2009 a zistenia z preskúmania boli zapracované do hodnotiacej správy.
            
         
               (4)
            
            
               Na základe vykonaných preskúmaní možno vychádzať z toho, že biocídne výrobky, ktoré sa používajú ako prostriedky proti hlienu a obsahujú akrylaldehyd, spĺňajú požiadavky článku 5 smernice 98/8/ES. Preto je primerané zaradiť akrylaldehyd do prílohy I.
            
         
               (5)
            
            
               Na úrovni Únie sa nehodnotili všetky možné použitia. Preto je vhodné, aby členské štáty posúdili tieto použitia alebo scenáre vystavenia vplyvu látky a tie riziká pre prostredia a populácie, ktoré sa pri hodnotení rizika na úrovni Únie nezohľadnili reprezentatívnym spôsobom, a aby pri udeľovaní povolení výrobkov zabezpečili prijatie primeraných opatrení alebo zavedenie osobitných podmienok v záujme zmiernenia zistených rizík na prijateľnú úroveň.
            
         
               (6)
            
            
               Vzhľadom na výsledky hodnotiacej správy je vhodné vyžadovať, aby sa pri povoľovaní výrobkov, ktoré obsahujú akrylaldehyd a používajú sa ako prostriedky proti hlienu, uplatňovali opatrenia na zmiernenie rizika.
            
         
               (7)
            
            
               V prvom rade je primerané požadovať, aby sa výrobky určené na priemyselné alebo profesionálne použitie používali s vhodným osobným ochranným vybavením a aby sa zaviedli bezpečné prevádzkové postupy, ako napríklad monitorovanie ovzdušia a ochranné zóny, ak sa nepreukáže, že riziká, ktoré tieto výrobky predstavujú pre priemyselných alebo profesionálnych používateľov, možno znížiť na prijateľnú úroveň iným spôsobom.
            
         
               (8)
            
            
               Vzhľadom na to, že sa počas hodnotenia zistili neprijateľné riziká pre morské prostredie, mali by sa prijať primerané opatrenia na obmedzenie rizík pre toto prostredie. Na tento účel by príslušné orgány mali zaviesť pri povoľovaní biocídnych výrobkov určité obmedzenia, napríklad zabezpečenie monitorovania odpadových vôd a v prípade potreby ich čistenia pred vypustením, ak sa nepreukáže, že riziká pre životné prostredie možno znížiť iným spôsobom.
            
         
               (9)
            
            
               Pred tým, ako sa aktívna látka zaradí do prílohy I, by členské štáty mali mať k dispozícii primeraný čas na to, aby uviedli do účinnosti zákony, iné právne predpisy a správne opatrenia nevyhnutné na dosiahnutie súladu s touto smernicou.
            
         
               (10)
            
            
               Smernica 98/8/ES by sa preto mala zodpovedajúcim spôsobom zmeniť a doplniť.
            
         
               (11)
            
            
               Opatrenia ustanovené v tejto smernici sú v súlade so stanoviskom Stáleho výboru pre biocídne výrobky,
            
         PRIJALA TÚTO SMERNICU:
   Článok 1
   Príloha I k smernici 98/8/ES sa mení a dopĺňa v súlade s prílohou k tejto smernici.
   Článok 2
   1.   Členské štáty prijmú a uverejnia najneskôr do 31. augusta 2010 zákony, iné právne predpisy a správne opatrenia potrebné na dosiahnutie súladu s touto smernicou.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 8. februára 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 123, 24.4.1998, s. 1.
   
      PRÍLOHA
      Do prílohy I k smernici 98/8/ES sa dopĺňa táto informácia:
      
         
                     Číslo
                  
                  
                     Bežný názov
                  
                  
                     Názov podľa IUPAC
                     Identifikačné čísla
                  
                  
                     Minimálna čistota aktívnej látky v biocídnom výrobku uvedenom na trh
                  
                  
                     Dátum zaradenia do prílohy
                  
                  
                     Termín na dosiahnutie súladu s článkom 16 ods. 3
                     (okrem výrobkov obsahujúcich viac ako jednu aktívnu látku, pre ktoré sa termín na dosiahnutie súladu s článkom 16 ods. 3 vymedzí v poslednom rozhodnutí o zaradení ich aktívnych látok do prílohy)
                  
                  
                     Dátum ukončenia platnosti zaradenia do prílohy
                  
                  
                     Typ výrobku
                  
                  
                     Osobitné ustanovenia (1)
                     
                  
               
                     „30
                  
                  
                     akrylaldehyd
                  
                  
                     akrylaldehyd
                     EC číslo: 203-453-4
                     CAS číslo: 107-02-8
                  
                  
                     913 g/kg
                  
                  
                     1. september 2010
                  
                  
                     Neuplatňuje sa.
                  
                  
                     31. august 2020
                  
                  
                     12
                  
                  
                     Ak je to v prípade konkrétneho výrobku relevantné, členské štáty sa pri posudzovaní žiadosti o povolenie výrobku v súlade s článkom 5 a prílohou VI zamerajú na populácie, ktoré môžu byť vystavené vplyvu výrobku, ako aj na scenáre použitia alebo vystavenia vplyvu výrobku, ktoré sa pri hodnotení rizika na úrovni Únie nezohľadnili reprezentatívnym spôsobom.
                     Členské štáty zabezpečia, aby sa povolenia udeľovali iba za týchto podmienok:
                     
                                 1.
                              
                              
                                 Odpadové vody, ktoré obsahujú akrylaldehyd, sa pred vypúšťaním musia monitorovať, ak sa nepreukáže, že riziká pre životné prostredie možno znížiť iným spôsobom. V prípade, že je to vzhľadom na riziko pre morské prostredie potrebné, odpadové vody sa skladujú vo vhodných nádržiach alebo cisternách, alebo sa pred vypustením náležite vyčistia.
                              
                           
                                 2.
                              
                              
                                 Výrobky povolené na priemyselné a/alebo profesionálne použitie sa musia používať s vhodnými osobným ochranným vybavením a musia sa zaviesť bezpečné prevádzkové postupy, ak sa v žiadosti o povolenie výrobku nepreukáže, že riziká, ktoré tieto výrobky predstavujú pre priemyselných a/alebo profesionálnych používateľov, možno znížiť na prijateľnú úroveň iným spôsobom.“
                              
                           
               
      
         (1)  V záujme implementácie spoločných princípov uvedených v prílohe VI sú obsah a závery hodnotiacich správ k dispozícii na webovej stránke Komisie: http://ec.europa.eu/comm/environment/biocides/index.htm